Sal Whiteley betyds reg én speelfiks wees vir toetse?Warren Whiteley – weer beseer (Foto GB Jordaan) Sal Warren Whiteley betyds van sy besering herstel om hom vir die Springbokke se vier toetse vanaf 2 Junie te oorweeg? En sal dit dan ŉ wyse besluit wees om hom wél te kies ná die min rugby wat hy tot dusver in die Superreeks gespeel het? Geen aanduiding daaroor is in die Lions se verklaring gegee nadat Whiteley Dinsdag aan die toerspan na Australasië onttrek is nie. Die mediese span wou hom toe nie fiks verklaar nie en in Donderdag se uitgereikte verklaring word bloot gesê dat Whiteley nie by die span sal aansluit voordat hy nie fiks verklaar word nie. Whiteley het Maandag sy knie, wat hom ná ŉ besering teen die Blues vir vyf Superwedstryde van die veld gehou het, weer tydens ŉ oefening beseer. Die Springbokkaptein, wat in Junie op kort kennisgewing weens ŉ liesbesering aan die derde toets teen Frankryk op Ellispark moes onttrek, het sedertdien nog net drie Superwedstryde gespeel voordat hy op 9 Maart die knie teen die Blues beseer het. Hy het darem ook in Desember en in Januarie ŉ paar wedstryde vir sy Japanse klub, die Docomo Red Hurricanes, gespeel.